รัฐบาลไทย-ข่าวทำเนียบรัฐบาล-ดีอีเอส ร่วมศปอส.ตร. จับแล้ว 2 คดีปล่อยเฟคนิวส์ท้า พ.ร.ก.ฉุกเฉิน
วันศุกร์ที่ 17 เมษายน 2563
ดีอีเอส ร่วมศปอส.ตร. จับแล้ว 2 คดีปล่อยเฟคนิวส์ท้า พ.ร.ก.ฉุกเฉิน
ดีอีเอส ร่วมศปอส.ตร. จับแล้ว 2 คดีปล่อยเฟคนิวส์ท้า พ.ร.ก.ฉุกเฉิน
ดีอีเอส โชว์ผลการทํางานร่วมกันของศูนย์ต่อต้านข่าวปลอม และศปอส.ตร. ปูพรมค้น 9 จุดปล่อยเฟคนิวส์ท้าทาย พ.ร.ก. ฉุกเฉิน ดําเนินคดีเด็ดขาดกับมือโพสต์ 2 ราย
พล.ต.ต.พันธนะ นุชนารถ หัวหน้าชุดประสานงานกับกระทรวงดิจิทัลเพื่อเศรษฐกิจและสังคม (ดีอีเอส) และสํานักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กล่าวแถลงข่าวผลการปฏิบัติงานภายใต้ความร่วมมือระหว่างกระทรวงดิจิทัลฯ โดยนายพุทธิพงษ์ ปุณณกันต์ รัฐมนตรีว่าการกระทรวงดิจิทัลฯ และสํานักงานตํารวจแห่งชาติ (สตช.) โดย พล.ต.อ.จักรทิพย์ ชัยจินดา ผบ.ตร., พล.ต.อ.สุวัฒน์ แจ้งยอดสุข ผอ.ศปอส.ตร.(PCT) ได้สั่งการตามนโยบายรัฐบาลให้ดําเนินการตรวจสอบการกระทําความผิด และดําเนินคดีที่เกี่ยวกับการเสนอข่าวอันไม่เป็นความจริง บิดเบือนข่าวสารในสถานการณ์ฉุกเฉินตาม พ.ร.บ.คอมพิวเตอร์ พ.ศ. 2550 และ พ.ร.ก.การบริหารราชการในสถานการณ์ฉุกเฉิน พ.ศ. 2548
ภายใต้ปฏิบัติการร่วมกันครั้งนี้ เบื้องต้นมีการมอนิเตอร์ 9 จุด ซึ่งเจ้าหน้าที่ตํารวจได้ดําเนินการตามหมายค้นเป้าหมาย เพื่อติดตามตัวมาดําเนินคดีตามกฎหมาย ในจํานวนนี้มีการขอหมายค้นเข้าตรวจค้น จํานวน 2 รายที่มีการโพสต์เฟซบุ๊กข่าวปลอมและสร้างความตระหนกให้ประชาชนในวงกว้าง ซึ่งจะมีการดําเนินคดีต่อไป ได้แก่ ลือเคอร์ฟิว 24 ชม. เริ่มเสาร์-อาทิตย์นี้ ต้องตุนอาหารและเครื่องดื่ม ผู้โพสต์อยู่ที่ อ.บ้านไร่ จ.อุทัยธานี ยอมรับว่านําเนื้อหาจากที่อ่านจากคอมเม้นท์ตามเฟซมาโพสต์ โดยไม่ได้กลั่นกรองและตรวจสอบข้อมูล
อีกรายคือ ผู้โพสต์ไปรษณีย์เตือน! มีผู้ติดเชื้อ COVID-19 จากจดหมายหรือพัสดุ ผู้โพสต์มีที่อยู่ตามทะเบียนราษฎร์ที่ อ.บางบัวทอง จ.นนทบุรี จากการตรวจค้นที่พักไม่พบตัว และทําการออกหมายเรียกเพื่อมาพบพนักงานสอบสวนแล้ว มั่นใจว่าจะได้ตัวแน่นอน
สําหรับการตรวจค้นอีก 7 จุด ได้มีการพบตัวผู้กระทําผิด ได้แก่ พบพนักงานธนาคารอิสลามแห่งประเทศไทยติดเชื้อ, ด่วน! ย้ายศูนย์ ศบค. หลังพบ จนท. เริ่มติดเชื้อ COVID-19, ห้ามกิน! เห็ดเข็มทองเพราะมีพิษโควิด-19 อันตรายถึงชีวิต, รัฐบาลเตรียมประกาศเคอร์ฟิวห้ามออกนอกบ้าน 24 ชม. ภายในสัปดาห์หน้า (2 รายในพื้นที่ จ.ชลบุรี) และห้ามใช้อินเตอร์เน็ตว่าร้ายรัฐบาล (2 รายในพื้นที่ จ.สงขลา และจ.ฉะเชิงเทรา)
โดยในส่วนของผู้โพสต์ข่าวปลอมอีก 7 รายนี้ หลังสอบสวนได้มีการเตือนให้ระงับ/สั่งให้แก้ไขข่าว อาศัยอํานาจตามข้อกําหนด (ฉบับที่ 1) ข้อที่ 6 ซึ่งออกตามความในมาตรา 9 แห่ง พ.ร.ก.การบริหารราชการในสถานการณ์ฉุกเฉิน พ.ศ. 2548 ที่ระบุว่า “การเสนอข่าว ห้ามการเสนอข่าวหรือทําให้แพร่หลายทางสื่อต่าง ๆ ซึ่งมีข้อความ หรือข่าวสารเกี่ยวกับสถานการณ์โรคติดเชื้อไวรัสโคโรนา (โควิด 19) อันไม่เป็นความจริงและอาจทําให้ ประชาชนเกิดความหวาดกลัว หรือเจตนาบิดเบือนข้อมูลข่าวสารดังกล่าวอันทําให้เกิดความเข้าใจผิด ในสถานการณ์ฉุกเฉินจนกระทบต่อการดูแลรักษาความสงบเรียบร้อยหรือศีลธรรมอันดีของประชาชน ในกรณีเช่นนี้ ให้เจ้าหน้าที่เตือนให้ระงับหรือสั่งให้แก้ไขข่าว หรือหากเป็นกรณีที่มีผลกระทบรุนแรง ให้ดําเนินคดีตาม พ.ร.บ.ว่าด้วยการกระทําผิดเกี่ยวกับคอมพิวเตอร์ พ.ศ. 2550 หรือ พ.ร.ก. การบริหารราชการในสถานการณ์ฉุกเฉิน พ.ศ. 2548
“2 รายแรกมีการดําเนินคดีตาม พ.ร.ก.ฉุกเฉินฯ ที่ให้อํานาจไว้ และถ้าพบความผิดเพิ่มเติมตาม พ.ร.บ.คอมพิวเตอร์ฯ ก็จะมีการดําเนินคดีเพิ่มเติม การดําเนินคดีเราจะมุ่งที่บุคคลผู้เป็นคนโพสต์ต้นทาง และโพสต์นั้นเข้าถึงคนจํานวนมาก สร้างความเสียหายหรือความตื่นตระหนก ส่วนกรณีที่เป็นความผิดครั้งแรก และไม่ได้เกิดความเสียหายจํานวนมาก เราจะตักเตือนก่อนในครั้งแรก” พล.ต.ต.พันธนะกล่าว
ขณะที่ นายพุทธิพงษ์ ปุณณกันต์ รมว.ดิจิทัลเพื่อเศรษฐกิจและสังคม (ดีอีเอส) กล่าวว่า ในสถานการณ์ที่มีการแพร่ระบาดของโรคโควิด-19 ถือเป็นช่วงที่ประชาชนทุกคนมีความยากลําบากอยู่แล้ว ดังนั้น การโพสต์ข่าวปลอมที่ทําให้คนเกิดความตื่นตระหนกและวุ่นวาย จึงเป็นการซ้ําเติมประชาชนเข้าไปอีก และยังเป็นการฝ่าฝืนกฎหมายด้วย ซึ่งเรื่องนี้จะมีการดําเนินคดีอย่างเด็ดขาด จึงขอเตือนไปยังผู้ที่คิดจะโพสต์ข่าวปลอมให้ระมัดระวัง และขอให้ใช้วิจารณญาณ ตั้งสติ ไม่ส่งต่อข่าวใดๆ ที่ไม่มีแหล่งที่มา และต้องตรวจสอบข้อมูลจากหน่วยงานราชการที่เชื่อถือได้เท่านั้น
ขณะที่ พล.ต.ต.พันธนะ กล่าวว่า ปัจจุบันได้มีการประกาศใช้ พ.ร.ก. การบริหาราชการในสถานการณ์ฉุกเฉิน พ.ศ. 2548 ทําให้มีกลุ่มผู้ไม่หวังดี ได้กระทําการโพสต์ เสนอข่าวอันไม่เป็นความจริง ทําให้ประชาชนเกิดความหวาดกลัวหรือบิดเบือนข่าวสาร ทําให้เกิดความเข้าใจผิดในสถานการณ์ฉุกเฉิน จึงขอเตือนประชาชน การจะโพสต์ข้อมูลข่าวสารซึ่งอาจทําให้เป็นการกระทําความผิดตาม พ.ร.บ.คอมพิวเตอร์ฯ และ พ.ร.ก.ฉุกเฉินฯ ซึ่งมีอัตราโทษจําคุกไม่เกิน 5 ปี ปรับไม่เกิน 100,000 บาท หรือทั้งจําทั้งปรับ หรือจําคุกไม่เกิน 2 ปี ปรับไม่เกิน 40,000 บาท หรือทั้งจําทั้งปรับ
**************